Arnošt Ota Dučman

Arnošt Ota Dučman ( Ernst Otto Dutschmann; * 5. februara 1896 w Běłej Horje, † 31. oktobra 1945 w Budyšinje) bě serbski blidar a nowinar.

Narodźi so jako syn blidarja w Běłej Horje pola Wósporka a dźěłaše po přetorhnjenej wučbje apotekarja w Kamjenicy jako blidar w Hrodźišću. 1920 zastupi jako nowinar do redakcije Serbskich Nowin w Budyšinje, hdźež hač k zakazanju serbskich medijow ze strony nacionalsocialistow skutkowaše. Wot 1937 hač do kónca Druheje swětoweje wójny 1945 běše knihiwjednik a pokładnik němskeho dźenika Bautzener Tageblatt. W swojich poslednich měsacach běše tołmačer za Sowjetsku wojersku administraciju w Budyšinje.

W 1920tych lětach skutkowaše Dučman w towarstwje Nadźija kaž tež w sokołskej organizaciji. W redakciji Serbskich Nowin bě zamołwity za lokalki, fejeton, wobrazy a pozdźišo tež za politiku. Po wot wokrjesneho hejtmanstwa nanuzowanym wotstupje Marka Smolerja w aprylu 1933 dyrbješe tež nawodnistwo redakcije přewzać. Po někotrych měsacach zmóžni tež zaso wobjednanje Domowinskich a serbskich naležnosćow kaž tež sobudźěło wuhnatych sobudźěłaćerjow (na př. Jana Cyža) w nowinje. Do kónca wójny wuknješe awtodidaktisce rusce a zastupi w meji 1945 do tołmačerskeje słužby.

Dučman bě wot lěta 1923 čłon Maćicy Serbskeje.

 Literatura 
 Wažnosć serbskeho nowinarstwa. W Serbskich Nowinach 90, čo. 260, dnja 7. nowembra 1931 (přiłoha)

 Žórle 

 Měrćin Völkel: K žiwjenju serbskeho nowinarja Arnošta Dučmana. W Rozhledźe 10/1980, str. 375–379

Kategorija:Muž
Kategorija:Rodź. 1896
Kategorija:Zemr. 1945
Kategorija:Serb
Kategorija:Awtor
Kategorija:Nowinar
Kategorija:Maćicar
Kategorija:Wosoba (Běła Hora)
Kategorija:Wosoba (Budyšin)
Kategorija:Wosoba (Serbski Sokoł)